**Pozvánka**

**X-lógia hľadania výšin 29**

Milí priatelia, kamaráti,

opäť je tu čas pozvať vás do ďalšieho príbehu „X-lógii hľadania výšin 29“. Tentokrát sa zameriame na Veľkú Fatru. Presnejšie povedané na centrálnu časť, nachádzajúcu sa v oblasti žulovej prírodnej rezervácie Skalná Alpa a Smrekovica. Miestne kopce tejto časti Fatry ponúkajú nielen výhľady na vrcholy Veľkej Fatry, ale dovidíme aj na tatranské štíty, či vrcholy Malej Fatry. Príroda je turistami a návštevníkmi menej dotknutá. Je tu akosi pokojnejšie. Oblasť ponúka turisticky zaujímavé výlety, ale aj ťažšie túry. Čaká nás množstvo vrcholov, akými sú Smrekovica, Skalná Alpa, Tanečnica, či Rakytov a Šiprún. Rezervácie a prírodné zaujímavosti ako sú Skalná Alpa, Rumbár, Kondračky, Jánošíkova kolkáreň, či Matejkovský kamenný prúd, Hradené jazero Blatné a Brankovský vodopád sú zaručenými cieľmi výletov. Taktiež cyklotrasy v tejto časti Veľkej Fatry sú výzvou aj pre zdatných bikerov. Najikonickejšou cyklotrasou je trasa z osady Podsuchá ku chate Smrekovica, ktorá je známa svojim 9%stúpaním na ôsmich kilometroch. Nedá sa nepripomenúť neďaleká a známa obec Vlkolínec, ktorá isto stojí za návštevu.

Pozývame Vás preto ku ďalšiemu spoločnému podujatiu, ktoré sa uskutoční v dňoch **23.05. – 25.05.2025.** Našim„základným táborom“ bude **„Horská chata Smrekovica“,** ležiaca neďaleko hotela Granit, ležiaceho priamo na hrebeni. Pocit domovav„základnom tábore“ si musíme vytvoriť sami, ten **sa** **nedá objednať a zaplatiť**. Je len na nás, koľkí budeme, s akým duchom prídeme, či budeme počuť džavot detí, či budeme ochotní vnímať, zdieľať sa a hovoriť o radostiach i starostiach.

**Poď sa podeliť o seba a dopraj spoznať Ťa lepšie, aký si**. Budeš v prostredí nádhernej prírody a veríme aj dobrých ľudí. Poď načerpať energiu, aby si sa vrátil „tam dolu do šedej všednosti“ duševne, duchovne i fyzicky silnejší.

Na čo sa pripraviť, tešiť a myslieť ?

**V piatok**, po spoločnej večeri predstavíme víkendový turistický program.

**V sobotu** nás čaká turistika, cykloturistika, či prechádzky po okolí Turistické trasy, cyklotrasy a prechádzky budú zohľadňovať rôzne náročnosti. Alternatív bude viac a každý si príde na svoje.

Plán turistických trás a zaujímavostí bude uverejnený neskôr na webe - www.cbba.sk. Tí ktorí sa „necítia“ na výkonnostnú turistiku nemusia byť sklamaní, „vychytávok“ v okolí je neúrekom. Mimochodom pri hoteli Granit je rozsiahly detský areál, ku ktorému sa poľahky prejdeme i s tými najmenšími.

Ako obvykle, po večeri bude priestor pre prezentovanie cestovateľských zážitkov. Večer zavŕšime pri ohníku. Voňavá slaninka, či zaujímavé rozhovory by mohli byť dostatočne motivujúce pre každého.

**Nedeľné** dopoludnie bude patriť tradičnému „Duchovnému zamysleniu“, o ktoré sa podelí niekto z nás. Nie je povinné, je však súčasťou programov X-lógií. Tým sa spoločný programu zavŕši a opäť sa vrátime do všedných dní - tam dolu... Samozrejme, kto bude chcieť, môže si víkend predĺžiť, len to musí mne alebo Andrejovi včas oznámiť.

Noví záujemcovia – prosím kontaktujte ma prosím e-mailom, alebo telefonicky.

**Dôležité upozornenie ku prihláškam a zálohovej platbe :**

**Prihlasovacie formuláre je k dispozícii na web-e:**

[CBBA -> Aktivity -> Stretnutia v prírode ->](https://docs.google.com/spreadsheets/d/16lHIZAbF2DTjIgqw2_x9SIY6Tfq5x0DmaNFXNIL-a5A/edit?gid=1273808054" \l "gid=1273808054) [**[X-lógia hľadania výšin 29: Smrekovica (Veľká Fatra) - máj 2025](https://docs.google.com/spreadsheets/d/16lHIZAbF2DTjIgqw2_x9SIY6Tfq5x0DmaNFXNIL-a5A/edit?gid=1273808054" \l "gid=1273808054)**](https://www.cbba.sk/svk/aktivity/turistika/535-x-logia-hladania-vysin-29-smrekovica-velka-fatra-maj-2025)

**Prihlásiť a zložiť zálohu vo výške 30 EUR / osobu a pobyt je potrebné najneskôr do 28.02.2025 na číslo účtu: SK07 8360 5207 0042 0049 9588. Dvojmiestny variabilný symbol nájdete v „Prihlasovacom formulári“. Ak platíte za viacero osôb, uveďte prosím variabilné symboly všetkých osôb za sebou napr. “10” + “11” + “12” -> „101112“.**

Tešíme sa na každého z Vás !

**Martin**

**+421 908 732 647**

**martin.duriska@zoznam.sk**

+

Andrej

andrej.vrabel@gmail.com